CELEX: 32016H2115
Language: mt
Date: 2016-12-01 00:00:00
Title: Rakkomandazzjoni tal-Kummissjoni (UE) 2016/2115 tal-1 ta' Diċembru 2016 dwar il-monitoraġġ tal-preżenza ta' Δ9-tetraidrokannabinol, tal-prekursuri tiegħu u ta' kannabinojdi oħra fl-ikel (Test b'rilevanza għaż-ŻEE )

2.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 327/103
            
         RAKKOMANDAZZJONI TAL-KUMMISSJONI (UE) 2016/2115
   tal-1 ta' Diċembru 2016
   dwar il-monitoraġġ tal-preżenza ta' Δ9-tetraidrokannabinol, tal-prekursuri tiegħu u ta' kannabinojdi oħra fl-ikel
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikulari l-Artikolu 292 tiegħu,
   Billi:
   
               (1)
            
            
               Il-Bord dwar kontaminanti fil-katina tal-ikel (il-CONTAM) tal-Awtorità Ewropea dwar is-Sigurtà fl-Ikel (l-EFSA) adotta opinjoni xjentifika dwar it-tetraidrokannabinol (it-THC) fil-ħalib u f'ikel ieħor li joriġina mill-annimali (1).
            
         
               (2)
            
            
               It-tetraidrokannabinol, u b'mod aktar preċiż id-delta-9-tetraidrokannabinol (Δ9-THC) huwa l-aktar kostitwent rilevanti tal-pjanta tal-qanneb Cannabis sativa. L-EFSA stabbiliet doża akuta ta' referenza (DAR) ta' 1 μg ta' Δ9-THC għal kull kg ta' piż tal-ġisem.
            
         
               (3)
            
            
               Hija disponibbli biss dejta limitata dwar il-preżenza ta' Δ9-THC f'ikel li joriġina mill-annimali u hija disponibbli biss dejta limitata mir-rata ta' trasferiment mill-għalf għall-ikel li joriġina mill-annimali. Għaldaqstant hemm bżonn ta' iktar dejta dwar il-preżenza fl-ikel li joriġina mill-annimali, li dwarha hemm evidenza li l-ikel li joriġina mill-annimali huwa prodott minn annimali li qed jintemgħu għalf li fih il-qanneb jew materjal tal-għalf derivat mill-qanneb.
            
         
               (4)
            
            
               Barra minn hekk, hija meħtieġa aktar dejta dwar l-okkorrenza tal-preżenza ta' Δ9-THC f'ikel derivat mill-qanneb u f'ikel li fih il-qanneb jew li fih ingredjenti derivati mill-qanneb. Huwa xieraq ukoll, jekk dan ikun possibbli, li jiġu analizzati l-prekursuri mhux psikoattivi, jiġifieri l-aċidi delta-9-tetraidrokannabinoliċi (2-COOH-Δ9-THC imsejjaħ Δ9-THCA-A u 4-COOH-Δ9-THC imsejjaħ Δ9-THCA-B) u kannabinojdi oħrajn (bħalma huma d-delta-8-tetraidrokannabinol (Δ8-THC), il-kannabinol (CBN), il-kannabidjol (CBD) u d-delta-9-tetraidrokannabivarin (Δ9-THCV).
            
         
               (5)
            
            
               Għalhekk huwa xieraq li jiġi rrakkomandat il-monitoraġġ tal-preżenza ta' Δ9-THC, tal-prekursuri tiegħu u ta' kannabinojdi oħra fl-ikel.
            
         ADOTTAT DIN IR-RAKKOMANDAZZJONI:
   
               (1)
            
            
               Jenħtieġ li l-Istati Membri, bl-involviment attiv tal-operaturi tan-negozju tal-ikel u ta' partijiet interessati oħrajn, jimmonitorjaw il-prezenza ta' Δ9-tetraidrokannabinol (Δ9-THC) f'ikel li joriġina mill-annimali u Δ9-tetraidrokannabinol (Δ9-THC), tal-prekursuri mhux psikoattivi tiegħu, l-aċidi delta-9-tetraidrokannabinoliċi (2-COOH-Δ9-THC imsejjaħ Δ9-THCA-A u 4-COOH-Δ9-THC imsejjaħ Δ9-THCA-B) u ta' kannabinojdi oħrajn (bħalma huma d-delta-8-tetraidrokannabinol (Δ8-THC), il-kannabinol (CBN), il-kannabidjol (CBD) u d-delta-9-tetraidrokannabivarin (Δ9-THCV) f'ikel derivat mill-qanneb u f'ikel li fih il-qanneb jew li fih ingredjenti derivati mill-qanneb.
               Għall-monitoraġġ tal-ikel li joriġina mill-annimali, jenħtieġ li tkun disponibbli evidenza li turi li l-ikel li joriġina mill-annimali huwa prodott minn annimali li jkunu qed jintemgħu għalf li fih il-qanneb jew materjal tal-għalf derivat mill-qanneb.
            
         
               (2)
            
            
               Sabiex jiġi żgurat li l-kampjuni jkunu rappreżentattivi tal-lott li minnu ttieħed il-kampjun, l-Istati Membri għandhom isegwu l-proċeduri ta' kampjunar stabbiliti fir-Regolament tal-Kummissjoni (KE) Nru 401/2006 (2).
            
         
               (3)
            
            
               Il-metodu ta' analiżi li għandu jintuża għall-monitoraġġ preferibbilment għandu jkun is-separazzjoni permezz tal-kromatografija flimkien mal-ispettrometrija tal-massa (LC-MS jew GC-MS) wara pass adegwat tat-tindif (l-estrazzjoni b'ripartizzjoni likwidu-likwidu (LLE) jew l-estrazzjoni f'fażi solida (SPE)). Għandha tingħata preferenza lil tekniki tal-kromatografija li jippermettu d-determinazzjoni ta' Δ9-THC, tal-prekursuri tiegħu u ta' kannabinojdi oħra separatament fil-prodotti tal-ikel li fihom il-qanneb.
            
         
               (4)
            
            
               L-Istati Membri, l-operaturi tan-negozju tal-ikel u partijiet interessati oħrajn għandhom jiżguraw li r-riżultati analitiċi jiġu pprovduti fuq bażi regolari lill-EFSA u sa mhux aktar tard minn Ottubru tal-2018 fil-format għall-preżentazzjoni tad-dejta tal-EFSA, f'konformità mar-rekwiżiti tal-Gwida tal-EFSA “Guidance on Standard Sample Description (SSD) for Food and Feed (3)” u mar-rekwiżiti addizzjonali speċifiċi tar-rappurtar tal-EFSA.
            
         
      Magħmul fi Brussell, l-1 ta' Diċembru 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  EFSA CONTAM Panel (EFSA Panel on Contaminants in the Food Chain), 2015. Opinjoni xjentifika dwar ir-riskji għas-saħħa tal-bniedem marbuta mal-preżenza tat-tetraidrokannabinol (it-THC) fil-ħalib u f'ikel ieħor li joriġina mill-annimali. EFSA Journal 2015;13(6):4141, 125 pp. doi:10.2903/j.efsa.2015.4141.
   
      (2)  Ir-Regolament tal-Kummissjoni (KE) Nru 401/2006 tat-23 ta' Frar 2006 li jistabbilixxi l-metodi tat-teħid ta' kampjuni u l-metodi ta' analiżi għall-kontroll uffiċjali tal-livelli ta' mikotossini fl-oġġetti tal-ikel (ĠU L 70, 9.3.2006, p. 12).
   
      (3)  http://www.efsa.europa.eu/en/data/toolbox